**NOTA INFORMATIVĂ**

**La proiectul Hotărîrii Guvernului**

**Cu privire la autorizarea de funcționare provizorie a programelor de studii superioare de doctorat în cadrul Școlii doctorale Științe fizice și inginerești a**

**Universității de Stat din Moldova**

**Argument.** Ministerul Educației, Culturii și Cercetării, în temeiul art. 94, alineatul (6) al Codului Educației al Republicii Moldova nr.152 din 17 iulie 2014, promovează proiectul Hotărîrii de Guvern cu privire la autorizarea de funcționare provizorie a programului de studii superioare de doctorat **134.03. Fizica nanosistemelor și nanotehnologii** în cadrul Școlii doctorale Științe fizice și inginerești a Universității de Stat din Moldova.

**Esenţa proiectului.** La data de 30 decembrie 2016, Universitatea de Stat din Moldova a depus la Agenția Națională de Asigurare a Calității în Învățămîntul Profesional (în continuare ANACIP) dosarul Școlii doctorale Științe fizice și inginerești în vederea autorizării de funcționare provizorie a 3 programe de studii superioare de doctorat: 134.03. Fizica nanosistemelor și nanotehnologii; 134.07 Fizica mediului ambiant și 251.03 Tehnologii electrofizice și ingineria suprafețelor.

În context, menționăm că Școala doctorală Științe fizice și inginerești a obținut autorizare de funcționare provizorie prin Hotărîrea Guvernului nr. 816 din 11 noiembrie 2015, iar, în conformitate cu legislația în vigoare, școlile de doctorat ce dețin autorizare de funcționare provizorie pot depune solicitări de evaluare externă pentru obținerea autorizării de funcționare provizorie a programelor de studii de doctorat. În aceste condiții și în baza atribuțiilor legale, ANACIP a inițiat procesul de evaluare externă a calității în vederea autorizării de funcționare provizorie a celor 3 programele de studii superioare de doctorat prenotate, decizia Consiliului de conducere al ANACIP privind rezultatele procesului de evaluare externă fiind transmisă Ministerului Educației, Culturii și Cercetării prin demersul nr. 465-01 din 05 decembrie 2017, împreună cu rapoartele ANACIP pentru cele 3 programe de doctorat evaluate.

**Concluzii**. Consiliul de Conducere al ANACIP, în baza rezultatelor evaluării externe a dosarelor depuse de către Universitatea de Stat din Moldova și în conformitate cu prevederile legislației în vigoare, propune autorizarea de funcționare provizorie a programului 134.03 Fizica nanosistemelor și nanotehnologii (la formele de studii cu frecvență și cu frecvență redusă) și neautorizarea programelor 134.07 Fizica mediului ambiant și 251.03 Tehnologii electrofizice și ingineria suprafețelor, din cauza că, pentru nici unul din cele 2 programe, standardul de acreditare 1 nu corespunde cerințelor, respectiv, nu este îndeplinit standard minim de evaluare 1.1.1., iar standardele de acreditare 2 și 9 corespund doar parțial cerințelor.

**Argumentarea economico-financiară**. Procesul de autorizare de funcționare provizorie a programelor de doctorat, dar și rezultatele acestuia, se încadrează în limita bugetului instituției solicitante.

**Impactul proiectului**. Prin acordarea autorizărilor de funcționare provizorie a programului de studii de doctorat se asigură respectarea Codului Educației și a altor acte reglatorii ce prevăd că școlile doctorale pot organiza studii superioare de doctorat doar în cadrul programelor autorizate provizoriu/acreditate în conformitate cu legislația în vigoare.

**Ministru Monica BABUC**